# Osallistumisehdot 2023

## Näytteilleasettajat ja muut osallistujat (mainostajat ja yhteistyökumppanit)

**1.1**. Suomalaiset kehitysjärjestöt − Finnish Development NGOs Fingo ry (”Fingo”) varaa oikeuden hyväksyä tai hylätä yksittäiset näytteilleasettajat ja muut osallistujat Maailma kylässä -festivaalille (”festivaali”). Näytteilleasettajalla tarkoitetaan järjestöjä, oppilaitoksia, viranomaisia, yrityksiä sekä kaupallisia ruoka- ja basaarimyyjiä tai vastaavia tahoja, jotka rekisteröityvät näytteilleasettajaksi festivaalille. Muut osallistujat tarkoittavat esimerkiksi mainostajia tai yhteistyökumppaneita, jotka eivät ole näytteilleasettajina festivaalilla, mutta osallistuvat muutoin festivaaliin.

**1.2.** Osallistuminen vahvistuu lopullisesti vasta, kun näytteilleasettaja tai osallistuja on suorittanut osallistumismaksun laskun eräpäivään mennessä tai allekirjoittanut Fingon kanssa kirjallisen yhteistyösopimuksen.

**1.3**. Näytteilleasettaja ja muu osallistuja sitoutuu noudattamaan näitä osallistumisehtoja. Ehtojen rikkomuksesta tehdään ensin suullinen huomautus Fingon toimesta, jonka jälkeen annetaan tarvittaessa kirjallinen huomautus. Mikäli näytteilleasettaja tai muu osallistuja tai hänen edustajansa ei korjaa asiaa kirjallisen huomautuksenkaan jälkeen, Fingolla on oikeus keskeyttää esittely-, myynti- tai vastaava toiminta festivaalialueella ja poistaa näytteilleasettaja tai muu osallistuja yksipuolisesti. Tällöin näytteilleasettajalla tai muulla osallistujalla ei ole oikeutta saada takaisin paikkavuokraa, sähkömaksua tai muita maksamiaan yhteistyöhön liittyviä maksuja. Fingolla on lisäksi oikeus poistaa näytteilleasettaja tai osallistuja välittömästi, jos sen toiminta ei vastaa laillista, työehtosopimusten tai ihmisoikeussopimusten mukaista toimintaa.

## 2. Maksu- ja peruutusehdot

**2.1.** Osallistumismaksu on maksettava kokonaisuudessaan laskun eräpäivään mennessä. Muussa tapauksessa Fingolla on oikeus poistaa ilmoittautuminen yksipuolisesti.

**2.2.** Fingo ei vastaa sähköisen rekisteröitymislomakkeen virheistä. Näytteilleasettajalla tai muulla osallistujalla on velvollisuus tarkistaa hintojen oikeellisuus vahvistusvaiheessa ja ilmoittaa mahdollisesta virheestä viipymättä Fingolle.

**2.3.** Peruutus tulee aina tehdä kirjallisesti alla olevien peruutusehtojen mukaisesti. Laskun maksamatta jättäminen ei ole riittävä toimenpide peruutukselle.

**2.4.** Isojen telttapaikkojen näytteilleasettajilla ja yhteistyökumppaneilla on oikeus peruuttaa osallistumisensa seitsemän (7) vuorokauden kuluessa paikan tai yhteistyökumppanuuden vahvistumisesta. Virallinen vahvistus saapuu kahden viikon kuluessa varauksesta. Peruutus tulee tehdä kirjallisesti sähköpostilla osoitteeseen info@maailmakylassa.fi. Mikäli peruutus tehdään tämän jälkeen, Fingo laskuttaa näytteilleasettajaa tai yhteistyökumppania kohdassa 2.6. esitettyjen peruutusehtojen mukaisesti. Mainostilojen peruutusehdot kerrotaan tarkemmin mediakorteissa.

**2.5.** Verkkolomakkeen kautta ilmoittautuneille myynti- tai pientä paikkaa (ruoka- tai basaarimyyjä, oma telttapaikka 3 x 3 tai 4 x 4 m tai Mahdollisuuksien tori) hakeneille näytteilleasettajille, jotka eivät tee kirjallista sopimusta Fingon kanssa, lähetetään vahvistusviesti osallistumisesta ilmoittautumisen yhteydessä annettuun sähköpostiosoitteeseen 31.3.2023 mennessä. Tässä kohdassa 2.5. mainitulla näytteilleasettajalla on oikeus peruuttaa ilmoittautumisensa seitsemän (7) vuorokauden sisällä vahvistuksen päiväyksestä, ellei muuta ole kirjallisesti sovittu. Peruutus tulee tehdä kirjallisesti sähköpostilla osoitteeseen info@maailmakylassa,fi.

**2.6.** Mikäli näytteilleasettaja tai yhteistyökumppani peruuttaa paikkansa kohdassa 2.4. ja 2.5. mainittujen peruutusaikojen jälkeen, mutta viimeistään neljäkymmentä (40) vuorokautta ennen festivaalin alkua, on Fingolla oikeus periä puolet (50%) vahvistetun ilmoittautumisen mukaisesta osallistumismaksusta. Mikäli festivaalin alkuun on alle neljäkymmentä (40) vuorokautta, on Fingolla oikeus periä osallistumismaksut täysimääräisinä vahvistetun ilmoittautumisen mukaisesti.

**2.7.** Ehdoista poiketen osapuolilla on oikeus purkaa yhteistyö päättymään välittömästi, mikäli toinen osapuoli on olennaisella tavalla rikkonut näitä ehtoja. Fingolla on lisäksi niin halutessaan oikeus purkaa yhteistyö välittömästi, jos näytteilleasettajan tai muun osallistujan toiminnasta paljastuu sellaisia yksityiskohtia tai toimintaa, joka aiheuttaa Fingolle sen perustellun harkinnan mukaan merkittävää mainehaittaa. Mainehaittaa aiheuttavina toimina pidetään muun muassa toimintaa, joka ei vastaa Fingon Maailma kylässä -festivaalia koskevaa olennaista ohjeistusta, työsopimus- ja työaikalakia tai muuta lakia, työehtosopimusten määräyksiä tai YK:n ihmisoikeussopimuksia. Mainehaitaksi lasketaan myös näytteilleasettajan tai muun osallistujan toiminnasta paljastuvat mahdolliset kytkökset veroparatiiseihin. Fingon purkaessa yhteistyön osallistumisehtojen rikkomuksen tai mainehaitan takia, näytteilleasettaja tai muu osallistuja ei ole oikeutettu mihinkään korvaukseen yhteistyön päättymisen johdosta.

**2.8.** Fingolla on yksipuolinen oikeus muuttaa näitä ehtoja, jolloin Fingo ilmoittaa asiasta välittömästi näytteilleasettajille tai muille osallistujille.

## 3. Force majeure ja tilaisuuden peruuttaminen

Jos festivaali tai sen osa peruuntuu Fingosta riippumattomista ja poikkeuksellisista syistä (mukaan lukien mutta ei rajoittuen pandemia, viranomaismääräys, sota, luonnonilmiö, yleislakko, yleisen liikenteen tai tietoliikenteen keskeytyminen, energiajakelun keskeytys tai taloudellinen mahdottomuus), näytteilleasettajan ja muun osallistujan Fingolle maksamia paikka-, kaluste-, sähkö- tai muita festivaaliin liittyviä maksuja ei palauteta.

Jos festivaali perutaan vain osaksi COVID-19-pandemian seurauksena, Fingo varaa oikeuden käydä näytteilleasettajien ja kumppaneiden paikkavaraukset läpi ja valita oman harkintansa mukaisesti, mitkä näytteilleasettajat mahtuvat mukaan. Fingo ilmoittaa valinnasta kaikille varauksen tehneille näytteilleasettajille.

## 4. Sähkö

Näytteilleasettaja tai muu osallistuja tilaa paikkavarauksen yhteydessä tarvitsemansa sähkövirran. Sähköasennukset festivaalialueella tekee Fingon valtuuttama sähköurakoitsija. Fingo ei vastaa mahdollisten sähkökatkosten aiheuttamista tulonmenetyksistä. Oma sähköntuotanto näytteilleasettajapisteellä esim. aggregaatilla ei tapahtumassa ole sallittua.

## 5. Näytteilleasettajapisteen rakentaminen ja purkaminen

**5.1.** Näytteilleasettajapisteen rakentamisen voi aloittaa perjantaina 26.5.2023 klo 18–22. Lauantaina 27.5. rakennusaika on klo 8.00–10.15. Materiaalitäydennystä voi tuoda omalla autolla sunnuntaina 28.5. klo 9–10.15. Molempina päivinä kaikkien autojen tulee olla klo 10.15 mennessä poissa festivaalialueelta.

**5.2.** Edellytämme, että jokainen näytteilleasettaja varaa riittävän määrän painoja oman telttansa turvallisen kiinnityksen takaamiseen kaikissa olosuhteissa. Jokainen näytteilleasettaja vastaa oman telttansa mahdollisen puutteellisen kiinnityksen aiheuttamista vahingoista sekä itselleen että muille.

**5.3.** Purkamisen on tapahduttava sunnuntaina 28.5. kello 19–21. Autolla alueelle saa ajaa turvallisuussyistä vasta sunnuntaina festivaalin päätyttyä noin klo 19.15–19.30 alkaen. Tavaroiden purku ja lastaus on suoritettava ripeästi siten, että auto ei tuki kulkureittejä. Näytteilleasettaja vastaa itse omalla kustannuksellaan pysäköinnistä festivaalialueen ulkopuolella, Fingo ei järjestä pysäköintipaikkoja tai kata niistä syntyneitä kustannuksia. Fingolla on oikeus hinata festivaalialueelle väärin pysäköidyt ajoneuvot pois omistajan kustannuksella.

## 6. Näytteilleasettaminen (ohjelma ja tuotteet)

 **6.1.** Näytteilleasettajan tulee pitää pisteensä auki festivaalin aukioloaikoina, lauantaina 27.5. klo 11–21 ja sunnuntaina 28.5. klo 11–19.

**6.2.** Näytteilleasettaja ei voi luovuttaa paikkaansa kolmannelle osapuolelle ilman Fingon kirjallista suostumusta. Myöskään omalle paikalle ei voi ottaa kolmatta osapuolta ilman Fingon kirjallista suostumusta.

**6.3.** Rahankeräyksen ja oheismateriaalin jakamisen tulee tapahtua vain oman näyttelypisteen sisäpuolella, ellei toisin ole kirjallisesti sovittu.

**6.4.** Näytteilleasettajan omalla paikalla järjestettävä ohjelma tai toiminnan esittely ei saa häiritä naapureita. Live-musiikin esittäminen tai äänentoistolaitteiden käyttäminen on näytteilleasettajapisteillä kielletty.

**6.5.** Näytteilleasettaja sitoutuu myymään Fingon kanssa ennalta sovitun tyyppisiä tuotteita, ruokaa ja/tai palveluja. Myytävät tuotteet tulee ilmoittaa verkkoilmoittautumisen yhteydessä. Muutoksista tulee sopia kirjallisesti Fingon kanssa ennen festivaalia.

**6.6.** Muussa kuin ruokamyyntiin tarkoitetussa teltassa voi tarjoilla kahvia, teetä ja yksittäispakattuja elintarvikkeita kuten keksejä, karkkeja (Ehtojen kohta 8. määrittelee muut ruokamyyntiin liittyvät ehdot.).

**6.7.** Näytteilleasettaja on velvollinen antamaan asiakkaalle kuitin ostetuista tuotteista.

## 7. Jätteiden kierrätys

Näytteilleasettajien tulee lajitella jätteensä kierrätyspisteissä. Poikkeuksen muodostavat kuitenkin ruokamyyjät, joiden tulee lajitella jätteensä omalla paikallaan (ks. ehtojen kohta 8.8.) ja toimittaa ne lajittelun jälkeen tapahtuman jäte- ja kierrätyspisteisiin.

##

## 8. Ruokamyyjille

**8.1.** Ruokamyynnistä tulee ilmoittaa Fingolle verkkoilmoittautumisen yhteydessä. Ruokaa voi myydä vain ruokamyyntiin tarkoitetussa omassa teltassa (4 x 4 m) tai ruokarekassa/vaunussa Fingon myöntämällä luvalla.

**8.2.** Jokaiselta alustavasti valitulta ruokamyyjältä tulee olla vähintään yksi edustaja huhtikuussa järjestettävässä Ruokamyyjien koulutustilaisuudessa Helsingissä. Alustavasti valitut ruokamyyjät kutsutaan koulutukseen noin kaksi viikkoa ennen koulutusta. Fingolla on oikeus purkaa oikeus ruokamyyntiin yksipuolisesti, mikäli ruokamyyjän edustaja ei osallistu koulutustilaisuuteen.

**8.3.** Mikäli näytteilleasettajalla on ruokamyyntiä, sitoutuu se tarjoamaan ennalta sovitun tyyppistä ruokaa. Muutoksista tulee ilmoittaa Fingolle kirjallisesti ennen festivaalia.

**8.4.** Jokainen ruokamyyjä sitoutuu tarjoamaan vähintään yhden vegaanisen ruoka-annoksen. Fingo suosittelee ruokamyyjiä tarjoamaan kokonaan kasvisruokaa ja huomioi ensisijaisesti näitä ruokamyyjiä paikkavalinnoissaan.

**8.5**. Ruokamyyjä sitoutuu mahdollisuuksien mukaan korvaamaan ruoanvalmistuksessa ja myynnissä ns. tavalliset tuotteet reilun kaupan tuotteilla. Lisäksi Fingo suosittelee luomutuotteiden sekä lähialueilla tuotetun ruoan käyttöä ja huomioi ensisijaisesti näitä ruokamyyjiä paikkavalinnoissaan.

**8.6.** Näytteilleasettaja sitoutuu noudattamaan Helsingin kaupungin elintarvikesäännöksiä. Kaikkien tapahtumassa käytettävien ruokailuvälineiden (lautaset, kupit, aterimet tms.) tulee olla biohajoavia. Tämän määräyksen rikkominen johtaa myyntipisteen sulkemiseen eikä Fingo ole korvausvelvollinen mistään sulkemisen aiheuttamista kustannuksista tai vastaa saamatta jääneistä tuotoista. Myytävien virvoitusjuomapullojen ja -tölkkien tulee olla pantillisia.

**8.7.** Jokaisella ruokamyyntipisteellä tulee olla elintarvikeviranomaisen vaatima käsienpesupiste.

**8.8.** Ruokaa myyvän näytteilleasettajan tulee lajitella jätteensä omalla paikallaan ja toimittaa ne kierrätyspisteisiin.

**8.9.** Ruokaa myyvä näytteilleasettaja sitoutuu keräämään omassa toiminnassaan aiheutuneet käytetyt elintarvikerasvat ja kierrättämään ne niille osoitetuissa kierrätyspisteissä.

**8.10.** Ruokaa myyvä näytteilleasettaja ei saa harjoittaa rahankeräystä tai oheismateriaalin jakamista omalla pisteellään.

**8.11.** Tapahtumassa saa käyttää ainoastaan enintään 6 kg:n nestekaasupulloja. Näytteilleasettaja pitää huolen, että pisteellä on enintään 25 kg nestekaasua kerrallaan ja että kaikki nestekaasupullot ovat kytketty kiinni kulutuslaitteisiin. Fingo ei vastaa nestekaasupullojen asianmukaisesta varastoinnista tai niiden täytöstä, vaan näytteilleasettaja vastaa näistä itse. Näytteilleasettaja ilmoittaa ilmoittautumisen yhteydessä ruokamyyntipisteellä käytettävien nestekaasulaitteiden määrän. Nestekaasulaitteiden käyttäjällä tulee olla valmius alkusammutukseen. Alkusammutusvälineillä tarkoitetaan yhden henkilön käyttöön soveltuvia helposti käsille saatavia sammutusvälineitä, kuten käsisammuttimia ja sammutuspeitteitä. Jokaiselle lämmintä ruokaa myyvälle näytteilleasettajalle suositellaan vähintään oman sammutuspeitteen hankkimista sekä sen käytön opettelua.

## 9. Vartiointi

Festivaalialueella on ammattimainen yövartiointi 26.–29.5. välisinä öinä. Fingo ei kuitenkaan vastaa näytteilleasettajien ja myyjien alueelle jättämästä omaisuudesta.

## 10. Pantti (koskee ainoastaan ruokamyyjiä)

Fingon edustaja perii festivaalialueella näytteilleasettajalta sadan (100) euron pantin lauantaiaamun 27.5. aikana. Pantti tulee maksaa käteisellä. Pantti palautetaan festivaalin jälkeen sunnuntaina 28.5. viimeistään myyntipaikan purkuvaiheessa mikäli:

10.1. tapahtuman jälkeen myyntipaikka on jätetty siistiksi ja roskat on viety niille kuuluville paikoille.
10.2. myyjän auto ei ole aiheuttanut vahinkoa nurmikolle, istutuksille tai muulle ympäristölle.
10.3. Fingo ei ole joutunut keskeyttämään myyntiä ehtojen rikkomuksen takia (ks. ehtojen kohta 1.3.).

11. Työehtosopimusten, lakien ja YK:n ihmisoikeuksien noudattaminen

Näytteilleasettaja ja muu osallistuja sitoutuu noudattamaan valtakunnallisen tai asianomaisen alalla edustavana pidettävän työehtosopimuksen määräyksiä, YK:n ihmisoikeussopimuksia sekä Suomen lakia.

## 12. Vastuunrajoitus

Fingo ei vastaa miltään osin välillisistä vahingoista. Välillisenä vahinkona pidetään esimerkiksi saamatta jäänyttä voittoa tai vahinkoa, joka johtuu tuotannon tai liikevaihdon vähentymisestä tai keskeytymisestä. Fingon vastuu rajoittuu kaikilta osin enintään näytteilleasettajan tai muun osallistujan Fingolle maksamaan määrään.

## 13. Sovellettava lainsäädäntö ja erimielisyydet

Näihin osallistumisehtoihin sovelletaan Suomen lakia. Mahdolliset erimielisyydet pyritään ensin ratkaisemaan osapuolten kesken neuvottelemalla. Mikäli siinä ei onnistuta, riitatapaukset käsitellään Helsingin käräjäoikeudessa.

Lisätiedot: [Tuotantopäällikkö / maailmakylassa.fi](https://maailmakylassa.fi/yhteystiedot/)